b'\n_START_ARTICLE_\nKoledar Mohorjeve dru\xc5\xbebe\n_START_SECTION_\nZgodovinsko ozadje\n_START_PARAGRAPH_\nZa naro\xc4\x8dnike na avstrijskem Koro\xc5\xa1kem so od 1929 do 1940 v Celju tiskali Koledar posebej kot koro\xc5\xa1ko izdajo, vsebina pa je bila v glavnem ista kot za doma\xc4\x8de naro\xc4\x8dnike. Danes obstaja Mohorjeva dru\xc5\xbeba v Celovcu, Celju in Gorici. Od 1947 do 1960 je celov\xc5\xa1ka Mohorjeva izdajala isti koledar \xc5\xa1e za Gori\xc5\xa1ko in Celjsko Mohorjevo, le del strani je bil v izdajah druga\xc4\x8den. Leta 1960 sta obe Dru\xc5\xbebi za\xc4\x8deli tiskati vsaka svoj Koledar v celoti, kar nadaljujeta \xc5\xa1e zdaj.\n_START_SECTION_\nVsebina\n_START_PARAGRAPH_\nV prvem delu je objavljal skrbno urejen koledarski del z razvrstitvijo mesecev, tednov, dni, praznikov, luninih men, nedeljskih evangelijev in nebesnih znamenji za teko\xc4\x8de leto._NEWLINE_Drugi del je prina\xc5\xa1al zanimivosti doma\xc4\x8dega in tujega sveta, \xc4\x8dlanke in poljudne razprave o \xc5\xbeivljenju doma in v svetu, pesmi, prozo, strokovne \xc4\x8dlanke z razli\xc4\x8dnih podro\xc4\x8dij: gospodarstvo, kmetijstvo, znanost, tehnika, zdravstvo. Urejen je po na\xc4\x8delu: za vsakogar nekaj. Koledarji starej\xc5\xa1ih izdaj vsebujejo tudi rodovnik cesarske rodbine, lestvice cen za koleke, tabele za obresti in seznam dosmrtnih naro\xc4\x8dnikov. Ti so ob pla\xc4\x8dilu 15 goldinarjev, do smrti prejemali Mohorjevo vsakoletno zbirko. Odbor je bralce obve\xc5\xa1\xc4\x8dal o \xc5\xa1tevilu \xc4\x8dlanov, morebitnih spremembah \xc4\x8dlanarine, o tem, katere knjige bodo iz\xc5\xa1le v teko\xc4\x8dem in naslednjem letu ter podobno._NEWLINE_Do prve svetovne vojne je bil v Koledarju objavljen tudi imenik naro\xc4\x8dnikov v celem obsegu po posameznih krajih, ki je predstavljal stalno vez med Slovenci vseh stanov in vzbujal v njih zavest rodovne skupnosti. Drugo pomembno vez je predstavljal seznam vseh sejmov v Sloveniji, raz\xc5\xa1irjen od 1885 na Bene\xc5\xa1ko Slovenijo, od 1896 dalje na Prekmurje in Medjimurje (Me\xc4\x91imurje).\n_START_SECTION_\nZanimivosti\n_START_PARAGRAPH_\nKoledar za leto 1956 je bil naslovljen Koledar Dru\xc5\xbebe sv. Mohorja, naslednji za leto 1957 je bil \xc5\xbee Koledar Mohorjeve dru\xc5\xbebe, za leto 1966 pa je iz\xc5\xa1el s sedanjim naslovom Mohorjev koledar.'